คปภ.เผยประกันช่วยเหยื่อการเมือง70%
คปภ.เผยประกันช่วยเหยื่อความไม่สงบทางการเมืองแล้ว70%
14 ต.ค. 2553

คปภ.เผยประกันช่วยเหยื่อความไม่สงบทางการเมืองแล้ว70%
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย เปิดเผยว่าจากเหตุการณ์ความไม่สงบในช่วงเดือนเมษายน – พฤษภาคม 2553 ที่ผ่านมา สำนักงาน คปภ.ได้ประสานและเร่งรัดให้บริษัทประกันภัยให้ความช่วยเหลือในเบื้องต้นแก่ผู้เอาประกันภัย  รายย่อยที่มีจำนวนเงินเอาประกันภัยไม่เกิน 5 ล้านบาท ตามภาวะความเดือดร้อน และตามสภาพของ         ผู้เอาประกันภัย ซึ่งขณะนี้บริษัทประกันภัยได้มีการให้ความช่วยเหลือผู้ได้รับความเดือดร้อนแล้วเป็นส่วนใหญ่ประมาณ 70% ของจำนวนรายผู้ได้รับความเสียหาย โดยบริษัทประกันภัยให้ความช่วยเหลือตั้งแต่ 10 - 70 % ของจำนวนเงินค่าเสียหายที่เกิดขึ้นแต่ละราย และได้ดำเนินการจ่ายค่าสินไหมทดแทนตามเงื่อนไขความคุ้มครองแล้วบางส่วน 
สำหรับกรณีที่ผู้เอาประกันภัยรายที่ยังมีข้อโต้แย้งในเรื่องความคุ้มครองตามกรมธรรม์ประกันภัยในส่วนที่เป็นปัญหาข้อเท็จจริง ซึ่งต้องพิจารณาเอกสารหลักฐานประกอบ สำนักงานคปภ.ได้จัดให้มีศูนย์เฉพาะกิจในการให้ความช่วยเหลือผู้เอาประกันภัยตั้งแต่เริ่มต้นจนสิ้นสุดกระบวนการ จึงขอแจ้งให้ทราบถึงกระบวนการจัดการข้อพิพาทสินไหมทดแทนจากเหตุการณ์ความไม่สงบ ดังนี้ 1. ขั้นตอนการไกล่เกลี่ยข้อพิพาท ผู้เอาประกันภัยสามารถดำเนินการยื่นเรื่องเข้าสู่ระบบการไกล่เกลี่ยข้อพิพาทที่สำนักงานคปภ. ซึ่งกระบวนการไกล่เกลี่ยจะดำเนินการโดยบุคลากรที่มีความเชี่ยวชาญด้านการประกันภัยของสำนักงานคปภ.โดยตรง หรือยื่นผ่านกรมคุ้มครองสิทธิและเสรีภาพ กระทรวงยุติธรรม ซึ่งกระบวนการไกล่เกลี่ยจะดำเนินการ โดยความร่วมมือกับกลุ่มบุคลากรที่มีความเชี่ยวชาญด้านประกันภัยจากสำนักงานคปภ. และหากผู้เอาประกันภัยและผู้รับประกันภัยสามารถตกลงกันได้ ก็จะมีการนัดจ่ายค่าสินไหมทดแทนและข้อพิพาทเป็นอันยุติ กรณีไม่สามารถตกลงกันได้ก็จำเป็นต้องนำข้อพิพาทดังกล่าว   เข้าสู่กระบวนการยุติธรรมต่อไป เนื่องจากเป็นประเด็นปัญหาข้อเท็จจริง ซึ่งอยู่ในอำนาจวินิจฉัยของศาล   หรืออนุญาโตตุลาการ 
2. ขั้นตอนกระบวนการยุติธรรม สำนักงานคปภ. จะจัดตั้งศูนย์เฉพาะกิจในการให้คำปรึกษาด้านเงื่อนไขความคุ้มครองและข้อยกเว้น เพื่อให้ความช่วยเหลือแก่ประชาชน ในระหว่าง          การดำเนินการตามกระบวนการยุติธรรม ในทั้ง 2 กระบวนการดังนี้
2.1 กระบวนการอนุญาโตตุลาการของสำนักงานคปภ. เพื่อคุ้มครองผู้เอาประกันภัยโดยให้สิทธิผู้เอาประกันภัยในการเลือกใช้กระบวนการระงับข้อพิพาทโดยอนุญาโตตุลาการ ที่คู่กรณีร่วมกันสรรหาจากรายชื่ออนุญาโตตุลาการของสำนักงาน คปภ. ซึ่งมีความสะดวกและรวดเร็ว
2.2 กระบวนการศาลยุติธรรม โดยการฟ้องคดีเป็นคดีผู้บริโภค และใช้พระราชบัญญัติวิธีพิจารณาคดีผู้บริโภค พ.ศ. 2551 ซึ่งจะทำให้กระบวนการพิจารณาคดีของศาลแตกต่างไปจากคดีแพ่งทั่วไปในหลายประเด็น เช่น การยกเว้นค่าธรรมเนียมศาล การฟ้องคดีด้วยวาจา การพิจารณาคดีโดยระบบไต่สวนที่ศาลสามารถสั่งให้ตรวจสอบและรวบรวมพยานหลักฐานเพิ่มเติมได้ การฟ้องคดีด้วยวาจา และศาลสามารถถือข้อเท็จจริงตามคดีก่อน หากข้อเท็จจริงเป็นอย่างเดียวกัน โดยไม่ต้องสืบพยานหลักฐานในคดีต่อๆ ไปได้